Nuus | Bedehuis Bethanië | Kerk van die Heilige Maria die Egiptenaar
November 20, 2021 · 10:20 vm
YouTube-kanaal vir die Ortodoksie in Afrikaans
Francois Smuts het onlangs 'n Youtube-kanaal begin vir sake rakende die leer van die Ortodokse Kerk. Besoek dit gerus! https://www.youtube.com/channel/UCqUZ5bd5CrR5Ggw1mB6YJfg
Dan is al ons CD's nou ook op YouTube en op Spotify, by die volgende adresse:
November 16, 2020 · 12:23 nm
Cd's in Afrikaans op YouTube
Die Afrikaanse Ortodokse Liturgiese tekste wat ons al opgeneem of laat opneem het, is nou op YouTube! Besoek dit gerus!
Augustus 18, 2019 · 5:35 nm
Program op Kyknet deur Khakiproduksies
'n Nuwe program oor die geesteservaringe van Afrikaanssprekendes wat nie lidmate van die drie Susterskerke is nie, word tans vervaardig deur Khakiprodukies, onder leiding van Wynand Dreyer, vervaardiger van onder andere "Megaboere". Verlede naweek was die vervaardigingspan hier by ons op Robertson vir die skiet van die Ortodokse gedeelte van die program, wat waarskynlik eers in 2020 uitgesaai sal word. Die besoek van hierdie span was 'n aangename ervaring vir almal, en Wynand het tydens die opname ook 'n hele aantal foto's geneem waarvoor hy baie goedgunstiglik toestemming gegee het dat dit ook op ons webblad geplaas kan word. Al die foto's word sonder byskrifte geplaas vir wie ookal sou belangstel om iets te sien van wat verlede week hier by die Bedehuis op Robertson plaasgevind het. Daar is 'n hele aantal werklik pragtige foto's van die kapel, die mense betrokke en die omgewing.
Julie 11, 2019 · 9:55 nm
Foto's van die Kapel en die Bedehuis
'n Besoeker, Wilferd Duckitt, het onlangs 'n klompie pragtige foto's geneem van die Bedehuis, kapel en omgewing en goedgunstiglik toestemming verleen om daarvan op ons webblad te plaas. Hier is 'n klompie:
Die ingang na die priester se woonplek
Die paadjie van die hek af na die Bedehuis
Die Langeberge in die agtergrond by die Bedehuis.
Nog een van die koepel
Die ikoon van die Verheerliking op die Berg
Die pad deur die wingerd aan die onderkant van die Bedehuis
Die onderkant van die Bedehuis
Die agterkant van die Bedehuis en kapel met die drade van die wingerd langsaan
Ikoon van die Opstanding
Uitsig op die Langeberge vanaf die dam aan die pad se kant van die Bedehuis
April 27, 2019 · 9:17 nm
Christus het Opgestaan! Waarlik, Hy het opgestaan!
DIE PAASBOODSKAP VAN ONS PATRIARG 2019
GENADE EN BARMHARTIGHEID VAN ONS VERRESE HERE EN GOD EN HEILAND JESUS CHRISTUS
Desember 25, 2018 · 6:55 vm
Kersboodskap van ons Patriarg
Die Geboorte van Christus!
Dit is nie 'n roemryke bladsy uit die geskiedenis van die mensdom nie, en ook nie 'n mooi viering wat die teenswoordige verfraai nie, maar 'n gebeurtenis gerig op die ewigheid, waarin ons lewens vervolmaak word, ons lewens wat op soek is na verbetering en redes vir regverdiging.
Wat meer as twee duisend jaar gelede in die Heilige Land plaasgevind het, is eenmalig en kan nie herhaal word nie, wat bewys word deur die moontlikhede wat hulle voordoen en die geleenthede wat geskenk word. Daar het hemel en aarde, die engele en die liedere, die ster en Hy , toe ontmoet. Toe het God die mens ontmoet, as die God-mens, nie (as die God) van oordeel nie, maar van verandering; nie (as die God van) die geskiedenis nie, maar van verlossing; nie (as die God) van verwerping nie, maar van versoening.
Voor die krip van Christus verander alles. Die magtiges word swak, die rykes arm, die wyses onkundig. Almal begryp hul nietigheid, hul onvolmaaktheid en hul wesenlik brose krag. Daar Christus Self neerdaal en een met ons word, verloor alle titels hul waarde, posisies hulle heerlikheid en ampte hul krag.
Hierdie ontmoeting word ook op die vasteland van Afrika nie net op 25 Desember elke jaar ervaar nie, maar elke minuut en oomblik. Die kleinste uithoekie daarvan word 'n nederige grot vir die Geboorte van Christus en elke sendeling Sy nederige bedienaar en 'n ware vertolker van die boodskap wat Hy bring, dié van vrede en samewerking tussen God en die mensdom en mense onderling, in een gesin, in Sy Kerk.
Die ster wat daardie nag in die hemel geskyn het, kom strooi oorvloedig lig in die harte van almal wat dag en nag in die velde van die Ortodoksie arbei – hier in ons Afrika – en begeester tallose siele, ongeag ouderdom en oorsprong, om die Evangelie van die Here te leer of daarin onderrig te word. Dit is hulle almal wat bydrae tot die liturgiese, geestelike, maatskaplike, opvoedkundige, humanitêre werk van ons Patriargaat wat duisende siele elke dag aanvaar. Hulle bied hul kennis en hul inspanning sodat Christus gebore mag word in die siele van ander mense en hul arbeid ontvang ryke seëninge van die Goddelike Kind.
Die vreugde van alles wat ons weereens ervaar, asof dit vandag gebeur, is duidelik in die harte van almal. Van my eie hart – as Primaat van die Apostoliese Troon van die Evangelis Markus – tot dié van elkeen van my medewerkers, die geestelikes van alle stande en die leke in elke amp.
Ons seën en bedank veral die plaaslike Staatsowerhede wat alles wat ons bied aan die inwoners van hierdie skone gebied van ons planeet goedkeur, daartoe bydra en hul daarin verheug.
Ons glo en gee Christus, Hy wat hulle ontmoet wat na Hom verlang, Hy wat hulle bemagtig wat Hom volg, Hy wat geopenbaar is aan hulle wat in Hom glo. Vir ons Patriargaat is die Geboorte van Christus nie 'n heilige herinnering, 'n uur van formele wense oordra, 'n geleentheid vir blote nadenke nie. Dit is 'n feit wat voortduur, wat lewenskragtig is, met leerstellings. Dit het die wil, dit bevat die getuienis, dit behou die reg om voort te gaan om elke Sendingpoging in die Geboorte van Christus, elke plek in 'n Bethlehem en elke hart in 'n grot te verander.
Die Fees van die Geboorte van Christus 2018
Desember 4, 2018 · 9:21 vm
April 18, 2018 · 2:43 nm
Betanië word groen
Een van ons weldoeners wat in Australië woon, het my 'n geweldige guns gedoen deur my aan Billy de Jong van Sustainable Technologies voor te stel. Ons was op die punt om op sonkrag oor te gaan toe ek Billy ontmoet het. Hy het, na hy die situasie van kraggebruik hier by Betanië deeglik nagegaan het (met 'n indrukwekkende program wat hy self ontwerp het), voorgestel dat ons in plaas van batterye gebruik, gebruik maak van superkapasitors, iets waarvan die meeste mense, ook kundiges, nie van geweet het nie. Natuurlik word die superkapasitors saam met sonpanele gebruik. Ons is nou op die punt waar ons binne die volgende paar dae totaal selfversorgend sal wees wat elektrisiteit betref. 'n Paar foto's gee 'n aanduiding van wat hier aan die gebeur is:
Waar die superkapasitors gehuisves word op die agterstoep van die Bedehuis; waar die kinders ook na die oggenddiens saam eet.
Die twee superkapasitors.
Die woonhuis op die erf, wat ook deel het aan die sonkrag
Die agterstoep van die Bedehuis. Tans is daar ses sonpanele op die stoepdakkie. Later vandeesweek word nog ses bokant dié geplaas.
Ek is daarvan oortuig, en ek is beslis nie alleen nie, dat superkapasitors op die voorpunt staan van enorme tegnologiese en maatskaplike veranderinge wat gaan volg op hierdie uitvindsel, en ek is baie in my skik dat ons as 'n gemeente van die oudste Kerk op aarde, ook een van die eerste groepe in ons land is wat op die voorpunt staan van 'n hele nuwe wending in die geskiedenis van die wêreld. Dit is net weereens 'n teken daarvan dat die Ortodokse Kerk en die wetenskap en die tegnologie hoegenaamd nie onversoenbaar is nie. Die Kerk het geen probleem met die wetenskap en die tegnologie as sodanig nie. In die Kerk kan ons ons net verheug oor die wonderlike kreatiwiteit wat God aan die mens gegee het om met wonderlike oplossings vorendag te kom vir die reuse probleme waarmee die wêreld en die aarde worstel.
Filed under Afrikaans-Ortodoks, Ortodokse Kerk, Uncategorized
April 8, 2018 · 12:00 vm
PAASBOODSKAP VAN ONS PATRIARG 2018
Prot. Nr. 49/2017
"Julle het die Leidsman tot die lewe gedood. God het Hom uit die dode opgewek, waarvan ons getuies is." (Hand. 3:15)
My liewe broers en susters,
Die Apostels getuig en die wêreld vier fees. Die Apostels bely en die wêreld is verheug. Die Apostels verklaar en die wêreld glo. Dat die Skepper van ons lewens waarlik opgestaan het. Dat die Oorsaak van ons lewens waarlik opgestaan het. Dat die Herskepper van ons lewens waarlik opgestaan het.
Kan die lig van die Opstanding nietemin die toenemende donkerheid van die mens se geskiedenis oorkom? Kan die boodskap van die Opstanding al ons broers en susters in Christus, alle welwillendes, vryelik bereik? Of wonder die Profeet steeds: "Het ons nie almal een Vader nie? Het een God ons nie geskape nie? Waarom handel ons dan troueloos met mekaar?" (Maleági 2:10)
Toe God ons geskape het, het Hy dit vrywillig gedoen. En toe Hy ons deur Sy enigste Seun herskape het, het Hy dit gedoen sonder dat ons iets vooraf aangebied het. Die Koninkryk van God, met ander woorde ons vereniging met God, sal net gebeur as ons God wil hê; net as ons na God soek; net as ons die wil van God eksistensieel as ons vernaamste prioriteit stel.
Die Apostoliese geloof oor God se wil is duidelik: "Ek sien waarlik dat God geen aannemer van die persoon is nie, maar dat in elke nasie die een wat Hom vrees en geregtigheid doen, Hom welgevallig is." (Hand. 10:34-35) Om die Koninkryk van God binne te gaan vra net die vrees van God as agting vir Sy wil, en die geregtigheid van God as die vrug van Sy wil.
Wat doen ons egter? Ons verwerp die vrees van God. Ons beskou die vrees van God as sou dit ons ego oneer aandoen. Verder verwring ons God se geregtigheid. Ons sien dit deur die misvormde lense van nasie, ras, kleur of verskeidenheid. En ons kom tot die punt waar ons onder opeenvolgende lae van elemente van identiteit, die een en enigste element begrawe wat ons almal verenig: ons gemeenskaplike oorsprong in God.
Ons vergeet dat 'n Samaritaan die voorbeeld geword het van medelydende mensliewendheid. Ons vergeet dat 'n Samaritaanse vrou die voorbeeld van innige lewensverandering geword het. Ons vergeet dat 'n ontugtige vrou die voorbeeld van reddende bekering geword het. Ons vergeet dat die rower van die elfde uur die eerste bewoner van die Paradys geword het. Ons vergeet dat die enigste onderskeid wat op menslike vlak moet bestaan, die een is wat ons broers en suster onderskei as diegene wat selfversorgend is en diegene wat hulpbehoewend is.
My liewe broers en susters, waar ons vandag die Opstanding van ons Heer vier en ons wonings oopstel om ons vreugde te deel, laat ons die wil van God in gedagte hou. Christus het gesê: " Wanneer jy 'n môre- of middagete gee, moenie jou vriende nooi, of jou broers of bloedverwante of ryk bure nie, ….Maar wanneer jy 'n feesmaal gee, nooi armes, verminktes, kreupeles, blindes, en jy sal gelukkig wees." (Lk. 14:12-14)
Waarom moet ons al daardie behoeftiges nooi? Ons heilige voorganger, die Patriarg van die tasbare liefde, die Heilige Johannes die Ontfermer, het die antwoord gegee: "Want hulle kan ons waarlik die Koninkryk van die Hemel help beërwe." Dit is nie net dat ons broers en ons susters óns nodig het nie. Ons het hulle veel meer nodig, want ons behoeftige broers en susters hou die sleutels tot die Paradys.
Dit is met hierdie geloof dat ons deur die Afrika van die nasies loop, die Afrika van stamme, die Afrika van uiteenlopende kulture. Nie met die geloof van die intellek nie, maar met die geloof van die hart. Nie met ideologiese geloof nie, maar met humanitêre geloof. Nie met die geloof wat voorkeur toon nie, maar met die geloof dat in elke persoon van elke broer en suster wat ons ontmoet in Afrika, op die Vasteland van hoop, Christus moontlik verberg is, die Oorsaak van Lewe!